b'\n_START_ARTICLE_\nJadran Ogrin\n_START_SECTION_\nPrimorske legende, obuditev Septembra, trio ONI, Karamela in Danilo Kocjan\xc4\x8di\xc4\x8d & Friends\n_START_PARAGRAPH_\nLeta 2008 so Ogrin, Malikovi\xc4\x8d, Kocjan\xc4\x8di\xc4\x8d, Furlani\xc4\x8d in Depangher ustanovili skupino Primorske legende, ki je preigravala njihove stare uspe\xc5\xa1nice. 21. aprila 2009 so nastopili na koncertu ob 30. obletnici radijske oddaje \xc5\xa0TOS Dragana Buli\xc4\x8da v Studiu 1 Televizije Slovenija, na odru pa se jim je pridru\xc5\xbeil \xc5\xa1e klaviaturist Marino Legovi\xc4\x8d. Izvedli so skladbi \xc2\xbbSjaj izgubljene ljubavi\xc2\xab\xc2\xa0(Kameleoni) in \xc2\xbbFigov list\xc2\xab\xc2\xa0(Faraoni)._NEWLINE_30. marca 2012 je pri\xc5\xa1lo do ponovne zdru\xc5\xbeitve skupine September na koncertu Janeza Bon\xc4\x8dine Ben\xc4\x8da v Cankarjevem domu, v Ljubljani. Zasedbi Ben\xc4\x8d, Asanovi\xc4\x87, Malikovi\xc4\x8d, Divjak, Doblekar, Novak in Ogrin se je na odru pridru\xc5\xbeil tudi Peter Ugrin ml., sin \xc5\xbeal prekmalu preminulega Petra Ugrina, ki je bil tudi \xc4\x8dlan skupine._NEWLINE_25. maja 2013 se je na koncertu v Discu Planet Tu\xc5\xa1 Koper ponovno formirala skupina Karamela v zasedbi Ogrin, Marjan Malikovi\xc4\x8d, Zlati Klun in Goran Velikonja. Ta koncert je bil povod za obnovitev delovanja in skupina je kmalu za\xc4\x8dela snemati novo plo\xc5\xa1\xc4\x8do Brez strahu, ki je iz\xc5\xa1la 17. februarja 2017. Album je iz\xc5\xa1el v sloven\xc5\xa1\xc4\x8dini pri zalo\xc5\xbebi Croatia Records, na kar je Ogrin ponosen. Sam je prispeval osem skladb z albuma: \xc2\xbbTo no\xc4\x8d\xc2\xab, \xc2\xbbPogled na tvoje o\xc4\x8di\xc2\xab, \xc2\xbbNore sanje\xc2\xab, \xc2\xbbZadnja pot\xc2\xab, \xc2\xbb\xc5\xbdusterna blues\xc2\xab, \xc2\xbbJaz bi \xc5\xa1e\xc2\xab, \xc2\xbbKitara stara\xc2\xab\xc2\xa0in \xc2\xbbPod nebom padajo\xc4\x8dih zvezd\xc2\xab._NEWLINE_Okrog leta 2010 je nastala zasedba Danilo Kocjan\xc4\x8di\xc4\x8d & Friends, korenine katere segajo v projekt Danilo & Friends - Najve\xc4\x8dji uspehi. Ogrin je postal basist skupine in je s skupino preigraval uspe\xc5\xa1nice Kocjan\xc4\x8di\xc4\x8da. Po Kocjan\xc4\x8di\xc4\x8devi smrti je iz\xc5\xa1el prvi album zasedbe Nisi prva, nisi zadnja, ki se je nato preimenovala v Danilo Kocjan\xc4\x8di\xc4\x8d Friends. Ob izidu albuma in 5. obletnici Kocjan\xc4\x8di\xc4\x8deve smrti je v koprski dvorani Bonifika potekal veliki koncert s \xc5\xa1tevilnimi gosti. Ogrin je pri snemanju albuma sodeloval kot basist in producent, album pa je tudi masteriziral._NEWLINE_Ogrin trenutno igra tudi v triu ONI, ki jo poleg njega sestavljata \xc5\xa1e Marjan Malikovi\xc4\x8d in Nelfi Depangher, izvajajo pa rockovske klasike vseh obdobij; ob\xc4\x8dasno pa igra s skupino September, Janezom Bon\xc4\x8dino in Primorskimi legendami.\xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0\n_START_SECTION_\nSnemanja in produkcija\n_START_PARAGRAPH_\nJadran Ogrin je tudi uveljavljeno ime na podro\xc4\x8dju audio snemanja, produkcije in postprodukcije. Pomagal je \xc5\xa1tevilnim mladim glasbenikom pri prvih korakih v studiu, njegovo glasbeno in studijsko znanje pa so znali izkoristiti tudi mnogi uveljavljeni solisti in skupine ter orkestri. Snemalno, produkcijsko in postprodukcijo je sodeloval z izvajalci, kot so: Alya, Ali En, Ana Pupedan, Anika Horvat, Avtomobili, BigBand Braco Doblekar, BigBand Robert Vatovec, Big Foot Mama, Brina, Danilo Kocjan\xc4\x8di\xc4\x8d, Drago Ivanu\xc5\xa1a, Dru\xc5\xa1tvo mrtvih pesnikov, Eva Hren, Elevators, Faraoni, Ivo Mojzer, Jadranka Juras, Jan Plestenjak, Janez Bon\xc4\x8dina - Ben\xc4\x8d, Nina Pu\xc5\xa1lar, Magnifico, Marino Legovi\xc4\x8d, Matja\xc5\xbe Jelen, Massimo Savi\xc4\x87, Mike Sponza, Neisha, Nu\xc5\xa1a Derenda, Polona in Gu\xc5\xa1ti, Pop Design, Pero Lov\xc5\xa1in, Regina, Siddharta, Sre\xc4\x8dna mladina, \xc5\xa0ukar, Tabu, Tinkara Kova\xc4\x8d, Tulio Furlani\xc4\x8d, Vili Resnik, Wellblott, Zablujena generacija, Zdenko Coti\xc4\x8d - Coto, Lutke, Zebra Dots in \xc5\xa1tevilni drugi.'